NARIADENIE KOMISIE (ES) č. 2107/2005
z 21. decembra 2005,
ktorým sa menia a dopĺňajú nariadenia (ES) č. 174/1999, (ES) č. 2771/1999, (ES) č. 2707/2000, (ES) č. 214/2001 a (ES) č. 1898/2005 v sektore mlieka
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1255/1999 zo 17. mája 1999 o spoločnej organizácii trhu s mliekom a mliečnymi výrobkami (1), a najmä na jeho články 10, 15, 31 ods. 14 a článok 40,
keďže:
(1)
Od 1. januára 2006 sa smernica Rady 92/46/EHS zo 16. júna 1992, ktorou sa stanovujú hygienické predpisy pre výrobu surového mlieka, tepelne ošetreného mlieka a mliečnych výrobkov (2) a ich uvádzanie na trh, zrušuje smernicou Európskeho parlamentu a Rady 2004/41/ES (3) a nahrádza nariadením Európskeho parlamentu a Rady (ES) č. 852/2004 z 29. apríla 2004 o hygiene potravín (4) a nariadením Európskeho parlamentu a Rady (ES) č. 853/2004 z 29. apríla 2004, ktorým sa ustanovujú osobitné hygienické predpisy pre potraviny živočíšneho pôvodu (5).
(2)
Z dôvodu zrozumiteľnosti je vhodné zodpovedajúcim spôsobom upraviť odkazy týkajúce sa smernice 92/46/EHS v nariadení Komisie (ES) č. 174/1999 z 26. januára 1999, ktoré stanovuje osobitné podrobné pravidlá na uplatňovanie nariadenia Rady (EHS) č. 804/68 týkajúce sa vývozných licencií a vývozných náhrad v prípade mlieka a mliečnych výrobkov (6), v nariadení Komisie (ES) č. 2771/1999 zo 16. decembra 1999 ustanovujúcom podrobné pravidlá na uplatňovanie nariadenia Rady (ES) č. 1255/1999, pokiaľ ide o intervenciu na trhu s maslom a smotanou (7), v nariadení Komisie (ES) č. 2707/2000 z 11. decembra 2000, ktorým sa ustanovujú pravidlá na uplatňovanie nariadenia Rady (ES) č. 1255/1999 o pomoci Spoločenstva pri poskytovaní mlieka a mliečnych výrobkov žiakom vo vzdelávacích inštitúciách (8), v nariadení Komisie (ES) č. 214/2001 z 12. januára 2001, ktorým sa ustanovujú podrobné pravidlá na uplatňovanie nariadenia Rady (ES) č. 1255/1999 o intervencii na trhu s odtučneným práškovým mliekom (9), a v nariadení Komisie (ES) č. 1898/2005 z 9. novembra 2005, ktorým sa ustanovujú podrobné pravidlá na implementáciu nariadenia Rady (ES) č. 1255/1999 o opatreniach na disponovanie so smotanou, maslom a koncentrovaným maslom na trhu Spoločenstva (10).
(3)
V súlade s článkom 1 písm. a) nariadenia (ES) č. 1898/2005 sa intervenčné maslo zakúpené podľa článku 6 ods. 2 nariadenia (ES) č. 1255/1999, ktoré bolo určené na predaj za znížené ceny, muselo uskladniť pred 1. januárom 2003. Vzhľadom na stále dostupné množstvo a trhovú situáciu by sa mal dátum zmeniť na 1. január 2004. Článok 1 písm. a) uvedeného nariadenia je preto potrebné zmeniť a doplniť.
(4)
Opatrenia stanovené v tomto nariadení sú v súlade so stanoviskom Riadiaceho výboru pre mlieko a mliečne výrobky,
PRIJALA TOTO NARIADENIE:
Článok 1
V článku 1 nariadenia (ES) č. 174/1999 sa odsek 4 nahrádza takto:
„4. Na to, aby sa priznala náhrada za výrobky uvedené v článku 1 nariadenia (ES) č. 1255/1999, musia spĺňať príslušné požiadavky nariadenia Európskeho parlamentu a Rady (ES) č. 852/2004 (11) a nariadenia Európskeho parlamentu a Rady (ES) č. 853/2004 (12) a musia byť pripravené v schválenom zariadení a musia spĺňať požiadavky na identifikačné označovanie uvedené v oddiele I prílohy II k nariadeniu (ES) č. 853/2004.
Článok 2
V článku 5 ods. 1 nariadenia (ES) č. 2771/1999 sa písmeno a) nahrádza takto:
„a)
sú schválené v súlade s článkom 4 nariadenia Európskeho parlamentu a Rady (ES) č. 853/2004 (13) a majú vhodné technické zariadenie;
Článok 3
V článku 3 nariadenia (ES) č. 2707/2000 sa odsek 6 nahrádza takto:
„6. Pomoc sa poskytuje len na výrobky uvedené v prílohe I k tomuto nariadeniu, ak výrobky spĺňajú požiadavky nariadenia Európskeho parlamentu a Rady (ES) č. 852/2004 (14) a nariadenia Európskeho parlamentu a Rady (ES) č. 853/2004 (15), a to najmä požiadavky týkajúce sa prípravy v schválenom zariadení a požiadaviek na identifikačné označovanie, uvedených v oddiele I prílohy II k nariadeniu (ES) č. 853/2004.
Článok 4
Nariadenie (ES) č. 214/2001 sa mení a dopĺňa takto:
1.
V článku 3 ods. 1 sa písmeno a) nahrádza takto:
„a)
sú schválené v súlade s článkom 4 nariadenia Európskeho parlamentu a Rady (ES) č. 853/2004 (16) a majú vhodné technické zariadenie;
2.
V prílohe I sa poznámka pod čiarou č. 5 nahrádza takto:
„(5)
Surové mlieko použité na výrobu odstredeného práškového mlieka musí spĺňať požiadavky uvedené v oddiele IX prílohy III k nariadeniu (ES) č. 853/2004.“
Článok 5
Nariadenie (ES) č. 1898/2005 sa mení a dopĺňa takto:
1.
V článku 1 písm. a) sa dátum „1. januára 2003“ nahrádza dátumom „1. januára 2004“.
2.
V článku 5 ods. 1 sa druhý pododsek nahrádza takto:
„Maslo, koncentrované maslo, smotana a medziprodukty uvedené v prvom pododseku spĺňajú požiadavky nariadenia Európskeho parlamentu a Rady (ES) č. 852/2004 (17) a nariadenia Európskeho parlamentu a Rady (ES) č. 853/2004 (18), a to najmä požiadavky týkajúce sa prípravy v schválenom zariadení a požiadaviek na identifikačné označovanie, uvedených v oddiele I prílohy II k nariadeniu (ES) č. 853/2004.
3.
V článku 13 ods. 1 sa písmeno b) nahrádza takto:
„b)
v prípade potreby boli schválené v súlade s článkom 4 nariadenia (ES) č. 853/2004;“.
4.
V článku 47 ods. 1 sa druhý pododsek nahrádza takto:
„Spĺňa požiadavky nariadenia (ES) č. 852/2004 a nariadenia (ES) č. 853/2004, najmä pokiaľ ide o prípravu v schválenom zariadení a súlad s požiadavkami na identifikačné označovanie, uvedenými v oddiele I prílohy II k nariadeniu (ES) č. 853/2004.“
5.
V článku 63 ods. 2 sa písmeno a) nahrádza takto:
„a)
boli schválené v súlade s článkom 4 nariadenia (ES) č. 853/2004;“.
6.
V článku 72 písm. b) sa bod ii) nahrádza takto:
„ii)
požiadavky nariadenia (ES) č. 852/2004 a nariadenia (ES) č. 853/2004, najmä pokiaľ ide o prípravu v schválenom zariadení a súlad s požiadavkami na identifikačné označovanie, uvedenými v oddiele I prílohy II k nariadeniu (ES) č. 853/2004.“
7.
V článku 81 sa odsek 1 nahrádza takto:
„1. Maslo sa príjemcovi dodáva v baleniach, na ktorých je jasne a čitateľne uvedená národná kvalitatívna trieda a identifikačné označenie v súlade s článkom 72 písm. b) a jeden alebo viac údajov uvedených v prílohe XVI článok 1.“
Článok 6
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Uplatňuje sa od 1. januára 2006 okrem článku 5 ods. 1, ktorý sa uplatňuje od 16. decembra 2005.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 21. decembra 2005